 Oke ọñụ dara nnọọ nOgidi na nEziowele dị nokpuru ọchịchị Idemili North nke steeti Anambra dịka, dịka a gbàpere ebe nlekọta ahụike, bụ nke e dozighàrịrị site naka otu nnọrọ onwe a kpọrọ The Challenge Initiative TCI.  Ụlọ ahụike abụọ ahụ bụ nke a maara dịka Maternal and Child Health Clinic, Ogidi, na Eziowele Primary Health Care Centre, ma bụrụkwa nke guzoro ugbu a site na njikọ aka gọọmenti steeti ahụ na òtù nnọrọ onwe.Nokwu ya dịka ọ na-agbape ha bụ ụlọ ahụike, kọmishọna steeti ahụ na-ahụ maka ahụike, bụ Dọkịta Josephat Akabụike tòrò ya bụ ụlọ ọrụ nnọrọ nwe, bụ nke o mere ka a mara na o teelarị ha jiri kpaba ike na mpaghara mgbago ugwu ala Nigeria, wee ruo mgbe ha bàtàrà na steeti ahụ wee bido ịgbata ọsọ enyemaka, nihe ha ka ọnwa isii gara aga, dịka ụlọ ọrụ na-ahụ maka ahụike na steeti ahụ mèchara ka ha mara maka atụmatụ dị iche iche ha ji naka na ngalaba ahụ, bụkwa nke ụlọ ọrụ ahụ nabàtara.Ọ kpọpụtasịrị ihe gọọmenti nọ ugbu a na steeti ahụ mepụtagoro na ngalaba dị iche iche na steeti ahụ, site nonwe ya na site na njikọ aka ọnụ nke òtu dị iche iche, ma mee ka a mara na ya bụ ọchịchị ga-aga nihu na njikọ aka ahụ, iji hụ na ngàlàbà niile ahụ, ọ kachasị ngalaba ahụike, ga-anọ nogoogo dị oke elu, ma bụrụkwa nke a na-eñòli èñòmí.Nokwu nke ya, otu onye selitere isi na ngalaba ahụike nOgidi, bụ maazị Ike Nwosisi kèlèrè gọọmenti steeti ahụ na òtù The Challenge Initiative TCI, ma kwuputakwa obi ụtọ ha bànyere ya bụ ọrụ ọma, ọ bụnadị dịka o kwèrè nkwà na ha ga-elekọta ihe ndị ahụ anya nke ọma na otu o kwèsiri.Ndị otu The Challenge Initiative bụ ndị e mèkwàrà ka a mara na ha edozigharịala ụlọ ahụike anọ na mpaghara ebe dị iche iche na steeti ahụ, nokpurù atụmatụ seventy two hours makeover. 